吴则礼
题贾表之所藏九马图
龙颅豹股貌者谁，将军曹霸韩干师。
权奇倜傥得殊相，笔墨真似沙中锥。
监牧攻驹张太仆。曾令大奴守天育。
岂如九马百战余，高气硉兀初不除。
太宗结发定天下，蹴踏九州惟九马，
太宗广颡复高鼻，去骖九马随群帝。
将军画肉兼画骨，跼蹐长楸欲驰突。
为侬唤取拳毛来，要遣老儒双眼开。
追飞细绮与轻纨。可但殷红马脑盘。
将军拜舞矜绝艺，儿辈于今说能事。
缅怀畴昔五花骢，画工如山貌不同。
将军侍立遽承诏，东都那得称神妙。
每嗟将军尝引见，何人更上南薰殿。
褒公鄂公安在哉，淮泗覉臣想生面。
覉臣马癖无与邻，苦心阿遁真前身。
生憎驽骀喜汗血，历块宁须论一蹶。
贾侯射虎嗤猨臂，锦囊九马仍瑰异。
终甘饱死听奚官，八鸾六辔君姑置。